### 4.      Delegation af kompetence vedr. fyrværkeriloven, beredskabsrumsloven og havmiljøloven til Vestsjællands Brandvæsen

**Åbent**

Sagsnr.: 326-2016-46436       J.nr.: 14.12.00           Dokumentnr.:
326-2016-316679

**Sagstype**

Beslutning

**Resume og sagens baggrund**

I forbindelse med dannelsen af Vestsjællands Brandvæsen ved
samordningen af beredskaberne i Holbæk, Kalundborg, Lejre, [adresse] og Sorø
kommuner pr. 1. januar 2016 blev alle opgaver, der hidtil var blevet varetaget
af de kommunale beredskaber overdraget til Vestsjællands Brandvæsen.

Der var imidlertid ikke den fornødne bemyndigelse til at
overføre beføjelser og pligter vedr. fyrværkeriloven, beredskabsrumsloven og
havmiljølovens kap. 11. Da dette var en generel problemstilling for hele
landet, traf folketinget i juni 2016 beslutning om, at foretage ændringer i de
nævnte lovgivninger, således at der var den fornødne lovhjemmel til at
fortsætte hidtidig praksis. Forudsætningen er dog, at kommunalbestyrelser /
byråd træffer beslutning herom.

**Indstillinger**

Den Fælleskommunale Beredskabskommission har på sit møde den
10. juni 2016 besluttet at indstille til kommunalbestyrelser og byråd i
ejerkommunerne, at henlægge sine beføjelser og pligter til Den fælleskommunale
Beredskabskommission vedr. flg. lovgivninger:

· lov om beskyttelsesrum (lbk. 732 af 20. august 2003)

· lov om fyrværkeri og pyrotekniske artikler (lbk. 363 af 9. april
2013)

· lov om beskyttelse af havmiljøet, kapitel 11 (lbk. nr. 1616 af
10. december 2015).

Direktøren indstiller, at indstillingen fra Den Fælleskommunale
Beredskabskommission følges.

**Behandling**

Økonomiudvalget, Kommunalbestyrelsen.

**Sagsfremstilling**

I forbindelse med de årlige aftaler mellem regeringen og KL
om kommunernes økonomi, blev det i 2014 aftalt, at de kommunale beredskaber
skulle samordnes til maximalt 20 kommunale beredskaber, hvilket medførte at de
kommunale beredskaber blev etableret som § 60-selskaber.

Holbæk, Kalundborg, Lejre, [adresse] og [adresse]
besluttede således at samordne de kommunale beredskaber i "Vestsjællands
Brandvæsen" - og overførte i den forbindelse alle opgaver, som hidtil
havde været varetaget af det kommunale beredskab.

En kommunalbestyrelse kan imidlertid ikke delegere sine
beføjelser og pligter til en anden myndighed eller organisation med mindre der
en bemyndigelse til det i lovgivningen.

For så vidt angår fyrværkeriloven, beskyttelsesrumsloven
samt havmiljølovens kap. 11 om beredskab i forbindelse med bekæmpelse af olie-
og kemikalieforurening af havet og de kystnære dele af søterritoriet, som
hidtil har været varetaget af de kommunale beredskaber, har der således hidtil
ikke været den fornødne bemyndigelse i lovgivningerne for kommunalbestyrelser
til at delegere bemyndigelser og pligter til Den fælleskommunale
Beredskabskommission.

Da dette var generel problemstilling i hele lande, traf
Folketinget på sit møde den 26. maj 2016 beslutning om ændringer i hhv.
beskyttelsesrumsloven, fyrværkeriloven samt havmiljøloven, således at
kommunalbestyrelserne kan henlægge beføjelser og pligter til Den Fælleskommunale
Beredskabskommission på de nævnte lovområder, hvilket dog fordrer, at kommunalbestyrelsen
træffer beslutning om det.

**Økonomiske konsekvenser**

Sagen har ingen budgetmæssige konsekvenser i og med at det
er opgaver, der hidtil har været varetaget af de kommunale beredskaber, der
hermed overdrages til Vestsjællands Brandvæsen.

**Økonomiudvalgets møde den 21.
september 2016:**

Anbefales.